b'\n_START_ARTICLE_\nDakija\n_START_SECTION_\nPavadinimas\n_START_PARAGRAPH_\nDakai graik\xc5\xb3 \xc5\xa1altiniuose buvo vadinami Getais (dgs. Getae), o Romos imperijos dokumentuose\xc2\xa0\xe2\x80\x93 dakais (Dacus, dgs. Daci). Rom\xc4\x97n\xc5\xb3 \xc5\xbeem\xc4\x97lapyje Tabula Peutingeriana jie vadinami Dagae ir Gaete. Strabonas teigia, kad pirminis dak\xc5\xb3 pavadinimas buvo \xe2\x80\x9edaoi\xe2\x80\x9c, kur\xc4\xaf gali paai\xc5\xa1kinti fryg\xc5\xb3 \xc5\xa1aknis \xe2\x80\x9edaos\xe2\x80\x9c, rei\xc5\xa1kianti vilk\xc4\x85. \xc5\xa0ia prielaid\xc4\x85 patvirtina faktas, jog dak\xc5\xb3 naudotas simbolis, Dakijos drakonas, turi vilko galv\xc4\x85._NEWLINE_Gali trikdyti faktas, kad Viduram\xc5\xbeiais Romos katalik\xc5\xb3 ba\xc5\xbeny\xc4\x8dia Dakija vadino savo \xc5\xa1iauriausias provincijas t. y. Danij\xc4\x85-Norvegij\xc4\x85-\xc5\xa0vedij\xc4\x85 (Skandinavij\xc4\x85), o kartais vien Danij\xc4\x85. Kai kuriuose istoriniuose dokumentuose t\xc5\xb3 sri\xc4\x8di\xc5\xb3 kilmingieji buvo vadinami dakais.\n_START_SECTION_\nRomos provincija\n_START_PARAGRAPH_\nKai rom\xc4\x97nai nukariavo Dakij\xc4\x85, 106 m. vakarin\xc4\x97je jos dalyje \xc4\xafkurta Dakijos provincija. \xc4\x8cia prasid\xc4\x97jo kra\xc5\xa1to romanizacija. Dakai palaipsniui prad\xc4\x97jo kalb\xc4\x97ti liaudies lotyn\xc5\xb3 kalbos, i\xc5\xa1 kurios atsirado rumun\xc5\xb3 kalba. Sp\xc4\x97jama, po \xc5\xa1alies pavergimo dalis dak\xc5\xb3 pasitrauk\xc4\x97 i\xc5\xa1 Dakijos ir i\xc5\xa1sik\xc4\x97l\xc4\x97 \xc4\xaf dabartin\xc4\x99 Albanij\xc4\x85. Taigi \xc5\xa1iuolaikiniai albanai b\xc5\xabt\xc5\xb3 tiesioginiai dak\xc5\xb3 palikuonys i\xc5\xa1laik\xc4\x99 sen\xc4\x85j\xc4\x85 dak\xc5\xb3 kalb\xc4\x85. \xc5\xa0i\xc4\x85 versij\xc4\x85 patvirtina nema\xc5\xbeas substratinis alban\xc5\xb3 \xc5\xbeod\xc5\xbei\xc5\xb3 sluoksnis rumun\xc5\xb3 kalboje._NEWLINE_Rytin\xc4\x97 Dakijos dalis liko u\xc5\xbe Romos imperijos rib\xc5\xb3. Formaliai ji buvo priskirta \xc5\xbdemutin\xc4\x97s Mezijos provincijai, ta\xc4\x8diau de facto buvo nekontroliuojama. \xc4\x8cia migravo skitai roksolanai.\n_START_SECTION_\nDidysis taut\xc5\xb3 kraustymasis\n_START_PARAGRAPH_\nV a. prad\xc5\xbeioje Dakija pateko \xc4\xaf Hun\xc5\xb3 imperijos, kurios centras buvo Panonijoje, priklausomyb\xc4\x99. Hun\xc5\xb3 invazijos skatino vestgot\xc5\xb3 jud\xc4\x97jimus \xc4\xaf Romos imperij\xc4\x85, o \xc4\xaf i\xc5\xa1sik\xc4\x97lusi\xc5\xb3 got\xc5\xb3 viet\xc4\x85 i\xc5\xa1 \xc5\xa1iaur\xc4\x97s k\xc4\x97l\xc4\x97si slavai. Gepidai vakarin\xc4\x97je Dakijoje i\xc5\xa1silaik\xc4\x97 iki 568 m.'